text: Advokat: Dreng tvangsfjernes kun fordi 15-årig gik under jorden
  18 december 2014 kl. 17.52
  Hvis ikke den 15-årige var gået under jorden, så var drengen ikke blevet fjernet. Sådan lyder påstanden fra den 15-årige mors advokat.
  Den 15-årige pige, der gik under jorden kort efter fødslen af sin søn, fordi Aabenraa Kommune vil fjerne drengen, har torsdag fået tvangsfjernet sin søn.
  Men det sker ikke fordi lægeerklæringen er dårlig, men alene fordi den 15-årige gik under jorden. Det siger den 15-åriges advokat Lars Buurgaard Sørensen.
  - Hvis hun ikke var gået under jorden, så ville drengen ikke være blevet fjernet, siger han til TV SYD efter dommen.
  Under sit ophold på en hemmelig adresse, har hun fået en læge til at tilse barnet. I en erklæring fastslår lægen, at barnet trives og er i god udvikling, siger advokaten til TV SYD.
  - Lægeerklæringen siger, at det ville være til skade for barnet at blive fjernet fra sin mor, så det er kun fordi hun har gået under jorden, at de fastholder tvangsfjernelsen, siger Lars Buurgaard Sørensen.
  Den 15-årige gik under jorden d. 25. november og blev fundet onsdag i Hobro. Her blev hun anholdt ved et supermarked, og barnet blev sendt på sygehuset.
  Derefter blev drengen anbragt i plejefamilie.
  